ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

ประกอบด้วย งบการเงินที่ผ่านการตรวจสอบจากผู้สอบบัญชีรับอนุญาต
และอัตราส่วนทางการเงินที่สำคัญของบริษัทฯ และบริษัทย่อยดังนี้

13.1 สรุปรายงานการสอบบัญชี ในระยะ 3 ปีที่ผ่านมา เป็นแบบไม่มีเงื่อนไข
ปรากฏตามเอกสารแนบหมายเลข 5.2

13.2 ข้อมูลสรุปงบการเงินรวมของบริษัทฯ และบริษัทย่อย เปรียบเทียบ 3 ปีที่ผ่านมา
ปรากฏตามเอกสารแนบหมายเลข 5.3, 5.4, 5.5 และ 5.6

13.3 อัตราส่วนทางการเงินที่สำคัญ
ซึ่งสะท้อนถึงฐานะการเงินและผลการดำเนินงานในธุรกิจหลักของบริษัทฯ และบริษัทย่อย
เปรียบเทียบ 3 ปีที่ผ่านมา ปรากฏตามเอกสารแนบหมายเลข 5.7

14. การวิเคราะห์และคำอธิบายของฝ่ายจัดการ (Management Discussion and Analysis)

สภาวะเศรษฐกิจของประเทศไทยในรอบปี 2560
มีอัตราการเจริญเติบโตสูงขึ้นโดยสาเหตุหลักมาจากการลงทุนของภาครัฐ
ในส่วนของธุรกิจภาคเอกชนที่มีการขยายตัวในภาพรวมเป็นภาคการส่งออก
และธุรกิจบริการการท่องเที่ยว ธุรกิจอื่นยังไม่มีการขยายตัวที่ชัดเจน
ซึ่งรวมถึงอุตสาหกรรมยานยนต์ต่อเนื่องถึงธุรกิจผลิตชิ้นส่วนรถยนต์ที่ได้รับผลกระทบ
ตลอดทั้งธุรกิจสิ่งทอของกลุ่มบริษัทฯ ยังคงได้รับผลกระทบต่อเนื่อง อย่างไรก็ตาม บริษัทฯ
ได้มีกระจายการลงทุนในหลายธุรกิจ และลงทุนทั้งในประเทศไทยและต่างประเทศ
เพื่อกระจายความเสี่ยงและปรับสมดุลระหว่างกัน
ทำให้มีผลตอบแทนจากการลงทุนในต่างประเทศมาเสริมธุรกิจในประเทศ

14.1 ภาพรวมผลการดำเนินงานและปัจจัยที่ทำให้มีการเปลี่ยนแปลงที่สำคัญ

ในรอบปี 2560 ผลการดำเนินงานตามงบการเงินเฉพาะกิจการ ซึ่งคำนวณตามวิธีราคาทุน
มีกำไรสุทธิ 903.78 ล้านบาท ลดลง 277.24 ล้านบาท หรือลดลงร้อยละ 23.47 เมื่อเทียบกับปี
2559 สาเหตุหลักเนื่องจากรายได้เงินปันผลจากธุรกิจพลังงานทั้งในประเทศและต่างประเทศลดลง
172.6 ล้านบาท จำนวนดังกล่าวในปีที่ผ่านมาได้รับสูงขึ้นมากกว่าปกติ
รายได้ในปีนี้ได้รับตามปกติจึงเปรียบเสมือนลดลง แต่ธุรกิจยังคงดำเนินงานต่อเนื่องเป็นปกติดี
นอกจากนี้ ปีที่แล้วบริษัทฯ มีกำไรจากการจำหน่ายเงินลงทุนในบริษัทร่วมค้า ชื่อ Jiashan-Union
Development Co., Ltd. ซึ่งประกอบธุรกิจอสังหาริมทรัพย์ในประเทศจีน จำนวน 368 ล้านบาท
ในขณะที่ปี 2560 มีเพียงกำไรจากการขายเงินลงทุนธุรกิจอสังหาริมทรัพย์ในประเทศจีน โครงการ
Zhejiang Union Property Co., Ltd. ที่เปิดเผยข้อมูลไว้แล้ว จำนวนเงิน 43.7 ล้านบาท
ในส่วนด้านค่าใช้จ่าย ปีที่แล้วมีการบันทึกขาดทุนจากการด้อยค่าเงินลงทุนใน Zhejiang
Saha-Union Feilun Thread Industries Co., Ltd. จำนวนเงิน 246 ล้านบาท แต่ปี
2560 มีการบันทึกรายการด้อยค่าเงินลงทุนใน Yunnan Energy Luliang-Union
Cogeneration Co., Ltd. จำนวน 41.7 ล้านบาท จนครบตามจำนวนเงินลงทุนทั้งหมด
เนื่องจากประเมินสถานการณ์แล้ว โอกาสการได้รับผลตอบแทน
หรือรับคืนเงินลงทุนมีความเสี่ยงสูงมาก ดังนั้น ค่าใช้จ่ายดังกล่าวในปี 2560 จึงลดลง 205.7
ล้านบาท

ผลกำไรสุทธิตามงบการเงินเฉพาะกิจการ
คำนวณโดยใช้วิธีราคาทุนจะไม่เท่ากับกำไรสุทธิตามงบการเงินรวม ซึ่งคำนวณโดยใช้วิธีส่วนได้เสีย

ภาพรวมผลการดำเนินงานตามงบการเงินรวม ซึ่งคำนวณโดยวิธีส่วนได้เสียปี 2560
มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,344.12 ล้านบาท เพิ่มขึ้น 21.10 ล้านบาท
หรือร้อยละ 1.59 เมื่อเทียบกับปี 2559 ซึ่งมีกำไรสุทธิ 1,323.02 ล้านบาท
สาเหตุหลักของการเปลี่ยนแปลงผลการดำเนินงานดังกล่าว เกิดจากปัจจัยและเหตุการณ์สำคัญดังนี้

14.1.1 ทิศทาง แนวโน้ม อุปสงค์ด้านพลังงาน และราคาพลังงาน

ในปี 2560 ราคาถ่านหินซึ่งเป็นวัตถุดิบหลักของธุรกิจพลังงานในประเทศจีน มีราคาตลาดเพิ่มขึ้น
ซึ่งเป็นไปในทิศทางแนวโน้มเดียวกับราคาพลังงานในตลาดโลก เป็นสาเหตุที่ทำให้ต้นทุนเพิ่มขึ้น
ผลการดำเนินงานของบริษัทร่วมเกี่ยวกับธุรกิจโรงไฟฟ้าในมณฑลยูนนาน จึงประสบผลขาดทุนต่อเนื่อง
แต่ธุรกิจโรงไฟฟ้าของบริษัทย่อยในมณฑล Zhejiang
มีการขยายกำลังการผลิตอันสืบเนื่องจากมีอุปสงค์ด้านพลังงานเพิ่มขึ้น
แม้ราคาถ่านหินที่เป็นวัตถุดิบหลักเพิ่ม แต่บริษัทดังกล่าว มีการเปลี่ยนเทคโนโลยีการผลิตให้ทันสมัย
จึงทำให้มียอดขายเพิ่ม กำไรเพิ่มขึ้น

14.1.2 แนวโน้มธุรกิจสิ่งทอ และธุรกิจยานยนต์

แม้บางภาคธุรกิจเอกชนมีการขยายตัวเพิ่มขึ้นในปี 2560 แต่แนวโน้มของธุรกิจสิ่งทอ
และธุรกิจยานยนต์ไม่มีการขยายตัวตามเท่าที่ควร
ปริมาณอุปสงค์ของสิ่งทอภายในประเทศไม่มีการเพิ่มอย่างมีนัยสำคัญ
ราคาปรับตัวจากภาวะการแข่งขันที่รุนแรงจากต่างประเทศ
ทำให้มีผลกระทบต่อธุรกิจสิ่งทอของบริษัทในกลุ่ม อีกทั้ง ธุรกิจยานยนต์ไม่เติบโตเท่าที่ควร
ส่งผลให้ธุรกิจต่อเนื่องเกี่ยวกับการผลิตชิ้นส่วนยานยนต์ของบริษัทในกลุ่มได้รับผลกระทบตามไปด้วย
ผลการดำเนินงานของส่วนธุรกิจดังกล่าวจึงลดลง

14.1.3 แนวโน้มของอัตราแลกเปลี่ยน

ปี 2560 ค่าของเงินบาทเมื่อเทียบกับสกุลดอลล่าร์สหรัฐอเมริกา มีทิศทางแข็งค่าขึ้นอย่างต่อเนื่อง
มีผลต่อรายได้และกำไรของสินค้าส่งออกของกลุ่มบริษัทฯ ที่ใช้สกุลเงินดอลล่าร์สหรัฐอเมริกาเป็นหลัก
ทำให้รายได้ซึ่งแปลงเป็นสกุลเงินบาทได้รับน้อยลงส่งผลทำให้กำไรจากการดำเนินงานลดลงด้วย

14.2 ผลการดำเนินงานและความสามารถในการทำกำไร

14.2.1 รายได้จากการขายและบริการ

ในรอบปี 2560 บริษัทฯ มีรายได้จากการขายและบริการรวม 10,689.70 ล้านบาท
ซึ่งมาจากส่วนงานต่างๆ คือ ธุรกิจสิ่งทอ 912 ล้านบาท ธุรกิจพลาสติก ยาง และโลหะ 5,470
ล้านบาท ธุรกิจการค้าประเภทคอมพิวเตอร์ 2,559 ล้านบาท ธุรกิจพลังงาน 1,234 ล้านบาท
ธุรกิจโรงแรม 500 ล้านบาท ธุรกิจการลงทุนและอื่นๆ 49 ล้านบาท โดยรวมลดลง 250.21
ล้านบาท เมื่อเทียบกับปี 2559 ซึ่งมีจำนวน 10,939.92 ล้านบาท
สาเหตุหลักของรายได้จากการขายและบริการลดลง เกิดจากธุรกิจสิ่งทอ รายได้ลดลง 20 ล้านบาท
ซึ่งธุรกิจผลิตเสื้อผ้าสำเร็จรูปมีการแข่งขันด้านราคาสูงมากจากต่างประเทศ
ลูกค้าต่างประเทศเปลี่ยนไปติดต่อผลิตที่ประเทศอื่นที่มีค่าแรงถูกกว่าประเทศไทย ธุรกิจพลาสติก ยาง
และโลหะ
ซึ่งได้รับผลกระทบจากความผันผวนของอัตราแลกเปลี่ยนโดยผลิตภัณฑ์ประเภทกระติกน้ำสุญญากาศที่มียอดขายหลักเป็นการส่งออก
เมื่อได้รับชำระเงินเป็นสกุลดอลล่าร์สหรัฐอเมริกาแล้วแลกเปลี่ยนเป็นสกุลเงินบาท
ซึ่งมีทิศทางที่แข็งค่ามากขึ้นเรื่อยๆ ตลอดปี 2560
ทำให้มีรายได้เป็นสกุลเงินบาทลดลงอย่างมีนัยสำคัญ แต่ธุรกิจพลังงานในประเทศจีนมียอดขายเพิ่มขึ้น
330 ล้านบาท เนื่องจากมีการขยายกำลังการผลิต ปรับปรุงเปลี่ยนเครื่องจักร
อุปกรณ์โดยใช้เทคโนโลยีให้ทันสมัย เพื่อรองรับอุปสงค์ที่เพิ่มขึ้น ซึ่งปัจจุบัน
ยังอยู่ในกระบวนการขยายโรงงานดังกล่าว

14.2.2 รายได้อื่น

ปี 2560 บริษัทฯ และบริษัทย่อย มีรายได้ประเภทอื่นที่ไม่ใช่รายได้จากการขายและบริการข้างต้น
ซึ่งส่วนใหญ่เป็นผลตอบแทนหรือเกี่ยวเนื่องกับธุรกรรมการลงทุนรวม จำนวน 506.17 ล้านบาท
และรายได้ประเภทอื่นๆ รวมจำนวน 422.22 ล้านบาท รวมเป็นรายได้อื่นทั้งสิ้น 928.39 ล้านบาท
ลดลง 222.25 ล้านบาท หรือลดลงร้อยละ 1.53 ขององค์ประกอบของรายได้รวมเมื่อเทียบกับปี
2559 ซึ่งมีจำนวน 1,150.64 ล้านบาท ปัจจัยหลักที่ทำให้เปลี่ยนแปลงเกิดจากสาเหตุดังนี้

(1) รายได้เงินปันผลรับลดลง 61.08 ล้านบาท
    ทั้งจำนวนเกิดจากผลตอบแทนจากการลงทุนในธุรกิจพลังงานในประเทศไทย ชื่อ บริษัท
    ราชบุรีเพาเวอร์ จำกัด ลดลง เนื่องจาก
    บริษัทดังกล่าวมีค่าใช้จ่ายในการซ่อมบำรุงรักษาเครื่องจักร อุปกรณ์เกี่ยวกับการผลิตเพิ่มขึ้น

(2) ในปี 2560 บริษัทฯ มีกำไรจากการจำหน่ายเงินลงทุนด้านอสังหาริมทรัพย์ในประเทศจีน ชื่อ
    Zhejiang Union Property Co., Ltd. ตามที่ได้เคยเปิดเผยข้อมูลไว้แล้ว จำนวนเงิน
    43 ล้านบาท และบริษัทย่อยมีกำไรจากการจำหน่ายเงินลงทุนชั่วคราวรวมทั้งสิ้น 6 ล้านบาท
    รวมรายการกำไรดังกล่าวตามงบการเงินรวม 49 ล้านบาท ในขณะที่ ปี 2559 บริษัทฯ
    มีรายการทำนองดังกล่าวโดยจำหน่ายเงินลงทุนในบริษัทร่วมประเภทอสังหาริมทรัพย์ โครงการ
    Jiashan-Union Development มีกำไรจำนวน 368 ล้านบาท สาเหตุหลักข้างต้น
    ทำให้กำไรจากการจำหน่ายเงินลงทุนลดลง 317 ล้านบาท

(3) ตามที่บริษัทย่อยในต่างประเทศมีเงินลงทุนในหลักทรัพย์เพื่อค้า
    ทุกสิ้นงวดบัญชีจะต้องปรับมูลค่าของหลักทรัพย์ตามราคาตลาด ณ วันสิ้นงวดแต่ละงวด ณ วันสิ้นปี
    2560 บริษัทฯ บันทึกการปรับมูลค่าให้เท่ากับราคาตลาด
    เกิดกำไรที่ยังไม่เกิดขึ้นจริงจากการปรับมูลค่าของเงินลงทุนเพื่อค้า จำนวน 141.65 ล้านบาท
    ในขณะที่วันสิ้นงวดปี 2559 มีรายการทำนองเดียวกันเพียง 21.10 ล้านบาท
    เป็นสาเหตุที่รายได้นี้เพิ่มขึ้น 120.54 ล้านบาท

นอกจากรายการข้างต้น องค์ประกอบอื่นของรายได้อื่นๆ มีการเปลี่ยนแปลงอย่างไม่มีนัยสำคัญ

14.2.3 ต้นทุนและค่าใช้จ่ายในการขายและบริหาร

รายการต้นทุนขายและบริการของปี 2560 มีจำนวนเงิน 9,262.92 ล้านบาท ลดลง 68.04
ล้านบาท เมื่อเทียบกับปี 2559 ซึ่งมีจำนวน 9,330.96 ล้านบาท ทั้งนี้
มีความสัมพันธ์ในทิศทางเดียวกับยอดขายที่ลดลง แต่สัดส่วนลดลงน้อยกว่ายอดขายที่ลดลง
ทั้งนี้เนื่องจากต้นทุนวัตถุดิบสูงขึ้น อาทิ ธุรกิจพลาสติก ยาง และโลหะ ราคาตลาดของยางพารา
ซึ่งเป็นวัตถุดิบหลักของผลิตภัณฑ์ยางมีราคาตลาดสูงขึ้นต่อเนื่องในปี 2560
มีผลกระทบทำให้ต้นทุนขายเพิ่มขึ้นในสัดส่วนที่มากกว่ายอดขายที่เพิ่มขึ้น หรือสินค้ากระติกน้ำสุญญากาศ
ก็มีต้นทุนขายที่ลดลงในสัดส่วนที่น้อยกว่ายอดขายที่ลดลง จากโสหุ้ยการผลิตที่เพิ่มสูงขึ้น อย่างไรก็ตาม
กลุ่มบริษัทฯ ได้วางระบบและมาตรการการรองรับสำหรับปัจจัยที่ควบคุมได้
เพื่อให้ต้นทุนมีประสิทธิภาพดีขึ้น นอกจากนี้
ธุรกิจพลังงานในประเทศสาธารณรัฐประชาชนจีนมีประสิทธิภาพของต้นทุนขายดีกว่า เนื่องจาก
สัดส่วนของต้นทุนขายที่เพิ่มขึ้นนั้นมีน้อยกว่าสัดส่วนของยอดขายที่เพิ่มขึ้น
แม้ว่าราคาตลาดของถ่านหินซึ่งเป็นวัตถุดิบหลักมีราคาสูงขึ้น
แต่มีการเปลี่ยนเครื่องจักรอุปกรณ์โดยใช้เทคโนโลยีทันสมัยรองรับเพื่อให้ลดต้นทุน
และเพิ่มประสิทธิภาพการผลิตให้ได้ปริมาณการขายที่เพิ่มขึ้นตามอุปสงค์ที่เพิ่มขึ้น

ค่าใช้จ่ายในการขาย

ในปี 2560 ค่าใช้จ่ายในการขายมีจำนวนรวม 296.14 ล้านบาท เพิ่มขึ้น 25.07 ล้านบาท
หรือร้อยละ 0.29 ของสัดส่วนองค์ประกอบเมื่อเทียบกับยอดขาย สาเหตุหลักแบ่งเป็น
รายการขายสำหรับส่งออก มีค่าใช้จ่ายที่เกี่ยวกับการส่งออก เช่น ค่าระวางเรือ และอื่นๆ เพิ่มขึ้น
ซึ่งเป็นภาระค่าใช้จ่ายที่เกิดขึ้นของบริษัท
สำหรับธุรกรรมการขายในประเทศจะมีค่าใช้จ่ายเกี่ยวกับพนักงานขาย
และค่าลิขสิทธิ์ที่เพิ่มขึ้นจากปีที่ผ่านมา

ค่าใช้จ่ายในการบริหาร

ปี 2560 ค่าใช้จ่ายในการบริหารมีจำนวน 773.32 ล้านบาท เพิ่มขึ้น 19.82 ล้านบาท หรือ
ร้อยละ 0.43 ขององค์ประกอบสัดส่วนของรายได้รวม เมื่อเทียบกับปี 2559
ซึ่งมีค่าใช้จ่ายในการบริหารรวม 753.50 ล้านบาท สาเหตุหลักของผลต่างทั้งจำนวน คือ
ค่าใช้จ่ายเกี่ยวกับพนักงานเพิ่มขึ้นในธุรกิจการลงทุน ธุรกิจพลาสติก ยาง และโลหะ
ธุรกิจการค้าและธุรกิจโรงแรม
ซึ่งมีความจำเป็นด้านทรัพยากรบุคคลประกอบกับการบันทึกภาระผูกพันผลประโยชน์พนักงานตามมาตรฐานการบัญชี

14.2.4 ความสามารถในการทำกำไร

กำไรขั้นต้น

ปี 2560 บริษัทฯ และบริษัทย่อยมีกำไรขั้นต้น 1,426.78 ล้านบาท อัตรากำไรขั้นต้นร้อยละ 13.35
กำไรขั้นต้นลดลง 182.17 ล้านบาท หรือ ลดลงร้อยละ 1.36 ของยอดขาย เมื่อเทียบกับปี 2559
ซึ่งมีกำไรขั้นต้น 1,608.96 ล้านบาท หรืออัตรากำไรขั้นต้นร้อยละ 14.71 ของยอดขาย
สาเหตุของกำไรขั้นต้นลดลงเนื่องจากยอดขายลดลง ต้นทุนขายเพิ่มขึ้นตามที่กล่าวไว้ข้างต้น
ซึ่งส่วนใหญ่มาจากธุรกิจสิ่งทอประเภทเสื้อผ้าสำเร็จรูปที่ยอดขายลด ธุรกิจกลุ่มพลาสติก ยาง
และโลหะ ซึ่งราคาต้นทุนวัตถุดิบประเภทยางขึ้นราคา สินค้าประเภทกระติกน้ำสุญญากาศ
ยอดขายลดลง ต้นทุนขายไม่ได้ลดลงเท่ากับสัดส่วนการลดของยอดขาย
เหล่านี้เกิดจากธุรกิจภายในประเทศ แต่บริษัทฯ ยังมีธุรกิจในต่างประเทศซึ่งมีกำไรขั้นต้นเพิ่มขึ้น
โดยมาจากธุรกิจพลังงานในประเทศจีน มีกำไรขั้นต้นเพิ่มขึ้น 47.55 ล้านบาท
เนื่องจากมีรายได้จากการขายเพิ่มขึ้นในขณะที่ต้นทุนขายเพิ่มขึ้นในสัดส่วนที่น้อยกว่า ทั้งนี้
เป็นการปรับปรุงประสิทธิภาพของต้นทุนให้ดีขึ้นตามที่กล่าวไว้แล้วข้างต้น
และตามรายละเอียดข้อมูลที่แสดงไว้ในหมายเหตุประกอบงบการเงินหมายเลข 30
เรื่องส่วนงานดำเนินงาน

กำไรจากการดำเนินงานและกระแสเงินสดจากการดำเนินงาน

ตามงบการเงินรวมปี 2560 บริษัทฯ และบริษัทย่อย มีกำไรก่อนส่วนแบ่งกำไร (ขาดทุน)
จากเงินลงทุนในการร่วมค้าและบริษัทร่วม ค่าใช้จ่ายทางการเงิน และค่าใช้จ่ายภาษีเงินได้
หรืออีกนัยหนึ่งคือ กำไรจากการดำเนินงาน จำนวน 1,237.05 ล้านบาท ลดลง 485.88 ล้านบาท
หรือสัดส่วนขององค์ประกอบลดลงร้อยละ 3.60 เมื่อเทียบกับปี 2559 ซึ่งมีกำไรจากการดำเนินงาน
1,722.93 ล้านบาท สาเหตุหลัก คือ กำไรขั้นต้นของบริษัทฯ และบริษัทย่อยลดลง 182.17
ล้านบาท เงินปันผลรับลดลง 61.08 ล้านบาท กำไรจากการจำหน่ายเงินลงทุนลดลง 317.88
ล้านบาท ตามที่กล่าวไว้แล้วข้างต้น เมื่อเปรียบเทียบกำไรจากการดำเนินงาน
และกระแสเงินสดจากการดำเนินงาน โดยกระแสเงินสดจากการดำเนินงานตามงบการเงินรวมปี
2560 ได้มาจำนวน 1,230.62 ล้านบาท หรือคิดเป็นร้อยละ 99.48 ของกำไรจากการดำเนินงาน
แสดงถึงกำไรจากการดำเนินงานได้รับกลับมาในรูปของกระแสเงินสดเกือบทั้งหมด
จึงเป็นการเพิ่มสภาพคล่องให้อยู่ในระดับดีมาก

ถ้าหากเทียบอัตรากำไรจากการดำเนินงาน (ซึ่งไม่รวมการรับรู้ส่วนแบ่งกำไร (ขาดทุน)
จากการลงทุนตามสัดส่วนในบริษัทร่วมค้าและบริษัทร่วม) ต่อรายได้รวมอยู่ที่ร้อยละ 10.65
ลดลงร้อยละ 3.60 เมื่อเทียบกับปี 2559 ซึ่งอยู่ที่ร้อยละ 14.25
แต่ยังเป็นระดับผลตอบแทนที่เหมาะสม

อัตราส่วนกำไรสุทธิต่อรายได้รวม

ตามงบการเงินรวมปี 2560 กำไรสุทธิส่วนที่เป็นของผู้ถือหุ้นของบริษัทฯ มีจำนวน 1,344.12
ล้านบาท เพิ่มขึ้น 21.10 ล้านบาท เมื่อเทียบกับปี 2559 ซึ่งมีจำนวน 1,323.02 ล้านบาท
อัตรากำไรสุทธิต่อรายได้รวมปี 2560 เท่ากับ 11.57% เพิ่มขึ้น 1.59% เมื่อเทียบกับปี 2559 ทั้งนี้
จากข้อมูลข้างต้นบริษัทฯ มีกำไรจากการดำเนินงานแล้ว บริษัทฯ
ยังมีเงินลงทุนในบริษัทร่วมค้าและบริษัทร่วมอย่างมีนัยสำคัญ จึงมีการรับรู้ส่วนแบ่งกำไร (ขาดทุน)
ตามสัดส่วนการลงทุนจากบริษัทร่วมค้าและบริษัทร่วมอีกเป็นกำไร 313.60 ล้านบาท และ 141.86
ล้านบาทตามลำดับรวม 455.46 ล้านบาท ซึ่งมากกว่าปีที่ผ่านมาจำนวน 304.04 ล้านบาท
เนื่องจากปี 2560 บริษัทฯ รับรู้การด้อยค่าเงินลงทุนในบริษัทร่วมลดลง 316 ล้านบาท นอกจากนี้
หักค่าใช้จ่ายทางการเงิน 39.3 ล้านบาท และหักภาษีเงินได้นิติบุคคล 158.87 ล้านบาทแล้ว
คำนวณตามมาตรฐานการบัญชีคิดเป็นกำไรสุทธิส่วนที่เป็นของผู้ถือหุ้นของบริษัท คือ 1,344.12
ล้านบาท
จึงเป็นสาเหตุให้อัตราส่วนกำไรสุทธิต่อรายได้รวมมากกว่าอัตรากำไรจากการดำเนินงานต่อรายได้รวม

อัตราผลตอบแทนต่อส่วนของผู้ถือหุ้น (ROE)

ปี 2560 ตามงบการเงินรวมของบริษัทฯ และบริษัทย่อย ซึ่งคำนวณตามวิธีส่วนได้เสีย
มีกำไรสุทธิส่วนที่เป็นของผู้ถือหุ้นของบริษัท จำนวน 1,344.12 ล้านบาท
คิดเป็นกำไรต่อหุ้นขั้นพื้นฐาน 4.64 บาทต่อหุ้น อัตราผลตอบแทนต่อส่วนของผู้ถือหุ้นเฉลี่ยเท่ากับ
6.90% ลดลง 0.15% เมื่อเปรียบเทียบกับปี 2559
ซึ่งมีอัตราผลตอบแทนต่อส่วนของผู้ถือหุ้นเฉลี่ยอยู่ที่ 7.05%

ในส่วนของงบการเงินเฉพาะกิจการ ซึ่งคำนวณโดยใช้วิธีราคาทุน ปี 2560 มีกำไรสุทธิ 903.78
ล้านบาท หรือมีกำไรต่อหุ้น หุ้นละ 3.01 บาท กำไรสุทธิลดลง 277.24 ล้านบาท หรือลดลงหุ้นละ
0.93 บาท เมื่อเปรียบเทียบกับปี 2559 เนื่องจากสาเหตุหลัก คือ ปี 2560 บริษัทฯ
ได้รับเงินปันผลจากเงินลงทุนในธุรกิจพลังงานลดลง 173 ล้านบาท
และรายการกำไรจากการจำหน่ายเงินลงทุนโครงการอสังหาริมทรัพย์ลดลง 324.9 ล้านบาท
ภาระภาษีเงินได้นิติบุคคลลดลง 82.46 ล้านบาท
ค่าใช้จ่ายบันทึกรายการขาดทุนจากการด้อยค่าของเงินลงทุนลดลง 205.72 ล้านบาท
ทั้งนี้เงินปันผลรับจากเงินลงทุนในธุรกิจพลังงานที่ได้รับในปีที่แล้วสูงกว่าปกติ
ประกอบกับโครงการอสังหาริมทรัพย์แต่ละแห่งกว่าจะถึงขั้นตอนปิดการขายต้องใช้ระยะเวลาซึ่งไม่สามารถสำเร็จภายใน
1 ปี ดังนั้นเมื่อเปรียบเทียบปีต่อปีแล้วรายได้สุทธิจึงลดลง

อนึ่ง นโยบายการจ่ายเงินปันผลของบริษัทฯ
มีเกณฑ์การพิจารณาจำนวนเงินที่จะจ่ายขึ้นอยู่กับผลการดำเนินงานของกิจการในอัตราไม่ต่ำกว่า 1
ใน 3 ของกำไรสุทธิประจำปี
โดยคำนวณตามวิธีราคาทุนทางบัญชีของงบการเงินเฉพาะกิจการหลังหักขาดทุนสะสม (ถ้ามี) ทั้งนี้
รวมการคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม บริษัทฯ
จะมีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ในรอบปีนี้
คณะกรรมการบริษัทฯ ได้พิจารณาเมื่อวันที่ 22 มีนาคม 2561
ให้เสนอที่ประชุมสามัญผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 2.00 บาทต่อหุ้น
หรือเทียบเท่า 66.39% ของกำไรสุทธิตามวิธีราคาทุน

ประวัติการจ่ายเงินปันผลของบริษัทฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

อัตราการจ่ายเงินปันผล กำไรสุทธิต่อหุ้น อัตราการจ่ายเงินปันผล

ปี (ต่อหุ้น) (วิธีราคาทุน) ต่อกำไร (%)

2559 2.00 3.94 50.80

2558 1.50 1.91 78.37

2557 1.75 4.02 43.54

2556 2.00 4.83 41.41

2555 1.50 3.39 44.25

14.3 ฐานะการเงินและความสามารถในการบริหารทรัพย์สิน

โครงสร้างทรัพย์สินของบริษัทฯ และบริษัทย่อย (ซึ่งมีธุรกิจหลัก คือ การลงทุน
การผลิตและจำหน่ายสินค้า รวมทั้งการให้บริการประเภทธุรกิจโรงแรม) มีสินทรัพย์รวม ณ วันที่ 31
ธันวาคม 2560 ตาม งบการเงินรวมจำนวนเงิน 25,540.85 ล้านบาท เพิ่มขึ้น 1,519.92
ล้านบาท หรือร้อยละ 6.33 เมื่อเทียบกับสิ้นปี 2559 ซึ่งมีจำนวน 24,020.93 ล้านบาท

14.3.1 ส่วนประกอบของสินทรัพย์

สัดส่วนของสินทรัพย์แต่ละประเภทคำนวณโดยเทียบกับสินทรัพย์รวมของปีนั้นๆ โดย ณ สิ้นปี 2560
ประกอบด้วยองค์ประกอบที่สำคัญดังนี้ สินทรัพย์หมุนเวียน 32.49% เงินลงทุนรวม28.53%
อสังหาริมทรัพย์เพื่อการลงทุน 8.22% ที่ดิน อาคาร และอุปกรณ์ 27.65% ค่าความนิยม 2.04%
และสินทรัพย์อื่นๆ รวม 1.07% เมื่อเทียบการเปลี่ยนแปลงของสัดส่วนองค์ประกอบ ณ สิ้นปี 2560
กับสิ้นปี 2559 รายการเปลี่ยนแปลงที่มีนัยสำคัญคือ

รายการเงินสดและรายการเทียบเท่าเงินสด มีจำนวนเงินลดลง 483.51 ล้านบาท
หรือสัดส่วนองค์ประกอบสินทรัพย์ลดลง 2.99% เนื่องจากบริษัทฯ และบริษัทย่อย
มีการนำเงินไปลงทุนเพิ่ม สำหรับการลงทุนในประเทศ บริษัทฯ ลงทุนในธุรกิจสุขภาพ ชื่อ บริษัท
เคพีเอ็น เฮลท์แคร์ จำกัด (มหาชน) สัดส่วนร้อยละ 25 ของทุนจดทะเบียน เป็นเงินลงทุนราคาทุน
237.5 ล้านบาท
สำหรับการลงทุนของบริษัทย่อยในประเทศสาธารณรัฐประชาชนจีนในโครงการอสังหาริมทรัพย์ ชื่อ
Zhuji-Union Real Estate Co., Ltd. สัดส่วนร้อยละ 24 แปลงค่าเป็นสกุลเงินบาท คือ
180.03 ล้านบาท รวมเงินลงทุน 2 แห่งดังกล่าวเท่ากับ 417.53 ล้านบาท
จึงเป็นปัจจัยสำคัญที่เกี่ยวเนื่องถึง รายการเงินลงทุนในบริษัทร่วมที่มีจำนวนเงินเพิ่มขึ้น 455.55
ล้านบาท ผลต่างที่เหลือเป็นการปรับมูลค่าทางบัญชีตามวิธีส่วนได้เสีย

รายการลูกหนี้การค้าและลูกหนี้อื่น เพิ่มขึ้น 398.2 ล้านบาท เป็นรายการปกติวิสัยทางธุรกิจ
ที่บริษัทย่อยมีรายการทางการค้าใกล้สิ้นปี ลูกหนี้ที่เพิ่มขึ้นนั้นยังไม่ถึงกำหนดเวลาชำระเงิน

รายการเงินลงทุนระยะยาวอื่น เพิ่มขึ้น 517.56 ล้านบาท ทั้งหมดเป็นมูลค่าที่เพิ่มขึ้น
จากส่วนต่างของมูลค่ายุติธรรม ณ วันสิ้นปี สูงกว่าราคาทุน ซึ่งได้รับผลจากสภาวะตลาดทุน ณ
วันสิ้นปี ราคาหลักทรัพย์ในตลาดรองเพิ่มสูงขึ้นกว่าสิ้นปี 2559 มาก
รายละเอียดของเงินลงทุนในหลักทรัพย์เผื่อขาย ราคาทุนเปรียบเทียบมูลค่ายุติธรรมเปิดเผยไว้แล้ว
ตามหมายเหตุประกอบงบการเงินหมายเลข 16

รายการที่ดิน อาคาร และอุปกรณ์ เพิ่มขึ้น 751.65 ล้านบาท
สาเหตุหลักมาจากธุรกิจพลังงานในประเทศจีน ซึ่งอยู่ในขั้นตอนการลงทุนเพิ่มในอาคาร
เครื่องจักรและอุปกรณ์ โดยเปลี่ยนไปใช้เทคโนโลยีทันสมัย เพื่อให้มีประสิทธิภาพในการผลิตดีขึ้น
ปริมาณเพิ่มขึ้นอีกทั้งลดต้นทุนการผลิตเพื่อรองรับอุปสงค์ที่เพิ่มขึ้น

สินทรัพย์อื่นนอกจากที่กล่าวข้างต้น มีการเปลี่ยนแปลงอย่างไม่มีนัยสำคัญ

อัตราผลตอบแทนจากสินทรัพย์ อยู่ที่ 5.42% ลดลง 0.13%
เนื่องจากมีสินทรัพย์ถาวรเพิ่มขึ้นในธุรกิจพลังงาน ซึ่งอยู่ในขั้นเริ่มต้นของการเพิ่มปริมาณการขาย
ยังไม่ได้รับกลับมาในรูปของรายได้สุทธิเสร็จสมบูรณ์ กำไรสุทธิในส่วนของผู้ถือหุ้นของบริษัทฯ
จึงเพิ่มขึ้นอย่างไม่มีนัยสำคัญเมื่อเปรียบเทียบกับปีที่แล้ว อัตราส่วนผลตอบแทนจากสินทรัพย์จึงลดลง

อัตราผลตอบแทนจากสินทรัพย์ถาวร อยู่ที่ 24.29% ลดลงจากปี 2559 คิดเป็น 1.32%
เนื่องจากสาเหตุตามที่กล่าวไว้ในหัวข้ออัตราผลตอบแทนจากสินทรัพย์ข้างต้น

14.3.2 คุณภาพของสินทรัพย์

ณ วันที่ 31 ธันวาคม 2560 ยอดคงเหลือของลูกหนี้การค้าและลูกหนี้อื่น มีจำนวนเงินรวม
2,051.04 ล้านบาท คิดเป็น 8.03% ของสินทรัพย์รวม เพิ่มขึ้น 398.2 ล้านบาท
เมื่อเทียบกับปีที่แล้ว ซึ่งมีจำนวน 1,652.83 ล้านบาท ส่วนประกอบของรายการนี้แบ่งเป็น
ลูกหนี้การค้า-กิจการที่เกี่ยวข้องกัน 13.33 ล้านบาท ซึ่งไม่มีปัญหาในการได้รับชำระเงิน
และลูกหนี้การค้า-กิจการที่ไม่เกี่ยวข้องกันสุทธิ1,713.01 ล้านบาท นอกจากนี้ เป็นลูกหนี้อื่น
324.69 ล้านบาท

ในส่วนของลูกหนี้การค้า-กิจการที่ไม่เกี่ยวข้องกัน ก่อนหักค่าเผื่อหนี้สงสัยจะสูญ มีจำนวน 1,739.91
ล้านบาท ประกอบด้วย หนี้คงค้างที่ยังไม่ถึงกำหนดชำระ และค้างชำระไม่เกิน 3 เดือน คิดเป็น
95.61% ของลูกหนี้การค้า-กิจการที่ไม่เกี่ยวข้องกัน มีลูกหนี้ที่ค้างชำระมากกว่า 12 เดือน จำนวน
28.09 ล้านบาท ในจำนวนนี้ บริษัทฯ ได้บันทึกค่าเผื่อหนี้สงสัยจะสูญไว้แล้ว จำนวน 26.9 ล้านบาท
ทำให้คงเหลือยอดลูกหนี้การค้า-กิจการที่ไม่เกี่ยวข้องกันสุทธิ 1,713.01 ล้านบาท ซึ่งสูงกว่าปี
2559 จำนวน 306.8 ล้านบาท สืบเนื่องจาก บริษัทย่อยมีธุรกรรมทางการค้าเพิ่มสูงขึ้นช่วงปลายปี
และเป็นยอดลูกหนี้ที่ยังไม่ถึงกำหนดชำระเงิน

อัตราส่วน ระยะเวลาเก็บหนี้เฉลี่ย ของรอบปี 2560 อยู่ที่ประมาณ 54 วัน ซึ่งเท่ากับปี 2559
และยังอยู่ในช่วงเครดิตเทอมที่ให้สินเชื่อกับลูกค้า

ในส่วนของลูกหนี้อื่น มีจำนวนรวม 324.69 ล้านบาท รายการส่วนใหญ่เกี่ยวกับเรื่องภาษี เช่น
ภาษีซื้อรอเรียกคืน ภาษีอากรขาเข้ารอเรียกคืน ภาษีเงินได้นิติบุคคลจ่ายล่วงหน้า เป็นต้น
มีรายการลูกหนี้อื่น กับกิจการที่ไม่เกี่ยวข้องกันของบริษัทย่อยในต่างประเทศประมาณ 30%
ของลูกหนี้อื่น ซึ่งเป็นปกติของธุรกิจที่สามารถรับชำระคืน

การประเมินคุณภาพของลูกหนี้ข้างต้น รายการลูกหนี้ค้างชำระเกิน 1 ปี จำนวน 28.09 ล้านบาท
ซึ่งคิดเป็นร้อยละ 1.37 ของลูกหนี้ทั้งสิ้น บริษัทฯ ได้บันทึกค่าเผื่อหนี้สงสัยจะสูญไว้แล้วจำนวน 26.9
ล้านบาท ส่วนที่เหลือ คาดว่าจะสามารถรับชำระเงินได้ครบ บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว
มีจำนวนเหมาะสมและเพียงพอในสถานการณ์ปัจจุบัน
จึงจัดว่าจำนวนเงินลูกหนี้สุทธิตามงบการเงินรวมเป็นสินทรัพย์ที่มีคุณภาพ

สินค้าคงเหลือ

ณ วันที่ 31 ธันวาคม 2560 บริษัทฯ และบริษัทย่อยมีสินค้าคงเหลือตามราคาทุน 1,089.52
ล้านบาท บริษัทย่อยมีการปรับลดราคาทุนของสินค้าคงเหลือให้เป็นมูลค่าสุทธิที่ควรจะได้รับเพิ่มขึ้น
จำนวน 21 ล้านบาท เหลือเป็นมูลค่าสินค้าคงเหลือสุทธิ 1,013.52 ล้านบาท คิดเป็นสัดส่วน
3.97% ของสินทรัพย์รวม สินค้าคงเหลือสิ้นปี 2560 ลดลง 197.85 ล้านบาท เมื่อเทียบกับสิ้นปี
2559 เนื่องจากมีการส่งมอบสินค้าให้ลูกค้าทันก่อนสิ้นปี
ในส่วนของระบบการควบคุมภายในเกี่ยวกับสินค้าคงเหลือ บริษัทฯ
ให้ความสำคัญกับระบบการตรวจนับสินค้าคงเหลืออย่างสม่ำเสมอ
มีการวิเคราะห์อายุของสินค้าคงเหลือเพื่อการบริหารจัดการ
อีกทั้งมีการเทียบราคาตลาดของสินค้าคงเหลือกับมูลค่าทางบัญชี หรือ
ประโยชน์การใช้งานของอะไหล่และวัสดุโรงงาน ในกรณีที่ราคาตลาดต่ำกว่ามูลค่าทางบัญชี หรือ
มูลค่าของวัสดุอะไหล่ที่จะให้ประโยชน์เชิงเศรษฐกิจต่ำกว่ามูลค่าทางบัญชี บริษัทฯ
จะบันทึกรายการปรับลดส่วนต่างไว้ในบัญชีค่าเผื่อการลดลงของมูลค่าสินค้าคงเหลือ ในรอบปี 2560
รายการปรับลดดังกล่าวเพิ่มขึ้น 5.9 ล้านบาท
เพื่อให้มูลค่าตามบัญชีใกล้เคียงกับมูลค่าสุทธิที่คาดว่าจะได้รับ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของสินค้าคงเหลือที่ปรากฏตามหมายเหตุประกอบงบการเงิน หัวข้อที่
10 จำนวน 76 ล้านบาท มีความเหมาะสมมีจำนวนไม่มากหรือ น้อยเกินไป

รายการเงินลงทุน

ณ วันที่ 31 ธันวาคม 2560 บริษัทฯ และบริษัทย่อยมีเงินลงทุนสุทธิทั้งสิ้น 7,287.57 ล้านบาท
หรือคิดเป็นสัดส่วน 28.53% ของสินทรัพย์รวม มีจำนวนเพิ่มขึ้นสุทธิ 779.22 ล้านบาท
เมื่อเทียบกับสิ้นปี 2559 โดยมีวิธีการคำนวณตามวิธีส่วนได้เสีย สาเหตุของการเพิ่มขึ้นเนื่องจาก
ในรอบปี 2560 บริษัทฯ มีซื้อเงินลงทุนใหม่ โดยลงทุนในบริษัท เคพีเอ็น เฮลท์แคร์ จำกัด
(มหาชน) สัดส่วนร้อยละ 25 ของทุนจดทะเบียน ซึ่งเป็นประเภทธุรกิจโรงพยาบาล
ให้บริการด้านสุขภาพ จำนวนเงินลงทุน 237.5 ล้านบาท
และบริษัทย่อยลงทุนในธุรกิจอสังหาริมทรัพย์ในประเทศสาธารณรัฐประชาชนจีน ชื่อ Zhuji-Union
Real Estate Co., Ltd. ด้วยสัดส่วนร้อยละ 24 ของทุนจดทะเบียน เป็นจำนวนเงินลงทุน
180.03 ล้านบาท รวมเงินลงทุน 2 บริษัทใหม่นี้ คิดเป็น 417.53 ล้านบาท การเปลี่ยนแปลงอื่น
คือ ขายเงินลงทุนในบริษัทร่วมรอการจำหน่าย สัญญาซื้อขายมีผลเสร็จสมบูรณ์ในนิติบุคคล ชื่อ
Zhejiang Union Property Co., Ltd. ทำให้เงินลงทุนลดลง 180 ล้านบาท
รายการนี้รับรู้กำไรตามงบการเงินรวมจำนวน 43 ล้านบาท ผลต่างนอกจากนี้
เป็นผลต่างที่เพิ่มขึ้นเนื่องจากการรับรู้เงินลงทุนตามมูลค่ายุติธรรม ซึ่งมีมูลค่าสูงกว่าราคาทุน อาทิ
เงินลงทุนระยะยาวอื่น มีส่วนเกินกว่าราคาทุนของเงินลงทุน เพิ่มขึ้น 519.09 ล้านบาท เป็นต้น
ส่วนประกอบของเงินลงทุนมีการพิจารณามูลค่าที่คาดว่าจะได้รับในอนาคต
ในกรณีที่คาดว่ามูลค่าที่จะได้รับในอนาคตต่ำกว่าราคาทุนจะมีการพิจารณาบันทึกด้อยค่าเงินลงทุนไว้
ซึ่งได้แสดงข้อมูลไว้ในหมายเหตุประกอบงบการเงิน หัวข้อที่ 13.1, 14.1, 15.1 และข้อ 16
โดยมูลค่าสุทธิของเงินลงทุนในบริษัทร่วมค้าและบริษัทร่วมที่แสดงไว้
ได้สะท้อนถึงผลประโยชน์ในอนาคตที่คาดว่าจะได้รับจากการลงทุน ในส่วนของรายละเอียดต่างๆ
เช่น ชื่อเงินลงทุน ลักษณะธุรกิจ สัดส่วน ราคาทุน มูลค่าตามวิธีส่วนได้เสีย
ปรากฏข้อมูลตามหมายเหตุประกอบงบการเงิน หัวข้อที่ 11 ถึง 16

อสังหาริมทรัพย์เพื่อการลงทุน

ณ สิ้นปี 2560 มีจำนวน 2,098.72 ล้านบาท คิดเป็น 8.22% ของสินทรัพย์รวม
ส่วนใหญ่เป็นประเภทที่ดิน ส่วนปรับปรุงที่ดินเพื่อรอการพัฒนา จำนวนเงินสุทธิ 1,677.8 ล้านบาท
บริษัทฯ มีการประเมินมูลค่ายุติธรรม ณ 31 ธันวาคม 2560 มีมูลค่า 3,617.68 ล้านบาท
จึงจัดว่าเป็นทรัพย์สินที่มีคุณภาพ

ที่ดิน อาคาร และอุปกรณ์

ณ สิ้นปี 2560 มีจำนวน 7,063.26 ล้านบาท หรือคิดเป็น 27.65% ของสินทรัพย์รวม
ทั้งจำนวนเป็นสินทรัพย์หลักที่ใช้ในการประกอบธุรกิจ ประกอบด้วย ที่ดิน
ส่วนปรับปรุงที่ดินและสิทธิการเช่า อาคาร ระบบสาธารณูปโภค เครื่องจักร อุปกรณ์
โรงงานผลิตกระแสไฟฟ้า และอื่นๆ รวม 14,968.6 ล้านบาท หักค่าเสื่อมราคาสะสม 7,899.34
ล้านบาท เหลือมูลค่าสุทธิตามบัญชี 7,063.26 ล้านบาท นอกจากนี้ มีสินทรัพย์ที่
ตัดค่าเสื่อมราคาหมดแล้วแต่ยังใช้งานอยู่ ณ สิ้นปี 2560 มีจำนวน 5,268 ล้านบาท
รายละเอียดแสดงไว้ในหมายเหตุประกอบงบการเงิน หัวข้อ 18

ส่วนประกอบของสินทรัพย์อื่น

(1) ค่าความนิยม มีจำนวน 521.72 ล้านบาท คิดเป็นสัดส่วนร้อยละ 2.04 ของสินทรัพย์รวม
ซึ่งบริษัทย่อยได้มาพร้อมกับการซื้อธุรกิจโรงแรมที่หัวหินเมื่อปี 2557
ประกอบด้วยโอกาสทางธุรกิจของการดำเนินกิจการโรงแรมได้ทันที ตั้งแต่วันซื้อธุรกิจ บริษัทฯ
มีการทบทวนประเมินมูลค่าของค่าความนิยมทุกปีตามมาตรฐานการบัญชี
โดยพิจารณาว่ามูลค่าดังกล่าวยังมีอยู่อย่างสมเหตุสมผล ถ้าหากมีข้อบ่งชี้ว่าจะเกิดการด้อยค่า บริษัทฯ
ก็จะบันทึกการด้อยค่าเพื่อลดมูลค่าลง ปี 2560 พิจารณาแล้วมูลค่าดังกล่าวไม่เกิดการด้อยค่า

(2) สินทรัพย์ไม่หมุนเวียนอื่น รายละเอียดปรากฏตามหมายเหตุประกอบงบการเงิน หัวข้อ 20
ส่วนใหญ่เป็นสิทธิการเช่าที่ดิน-สุทธิจากค่าตัดจำหน่ายสะสม จำนวนเงิน 69.83 ล้านบาท
ซึ่งเป็นสินทรัพย์ของบริษัทย่อยในประเทศสาธารณรัฐประชาชนจีน
ซึ่งเป็นที่ดินที่ใช้ในการประกอบการดำเนินธุรกิจซึ่งต้องใช้วิธีเช่าที่ดินจากภาครัฐ
ตามหลักกฎหมายปกติทั่วไปของประเทศดังกล่าว นอกจากนี้ มีรายการภาษีเงินได้ถูกหัก ณ ที่จ่าย
ซึ่งดำเนินการขอคืนจากกรมสรรพากร รายการค่าใช้จ่ายรอตัดจ่ายต่างๆ เช่น เงินค่าเบี้ยประกันภัย
และอื่นๆ ตามมาตรฐานการบัญชี

สินทรัพย์ต่างๆ ข้างต้น มีความจำเป็นต่อการใช้ประกอบกิจการอันจะก่อให้เกิดรายได้
จึงเป็นสินทรัพย์ที่มีคุณภาพดี

14.4 สภาพคล่องและความเพียงพอของเงินทุนของบริษัท

14.4.1 แหล่งที่มาและใช้ไปของเงินทุน

ณ วันที่ 31 ธันวาคม 2560 บริษัทฯ และบริษัทย่อยมีแหล่งที่มาและใช้ไปของเงินทุน
โดยมีเงินสดได้จากกิจกรรมดำเนินงาน
ซึ่งมีส่วนประกอบของการรับชำระหนี้จากลูกหนี้และจ่ายชำระเงินให้เจ้าหนี้ และซื้อสินค้า รวมอยู่ด้วย
สุทธิได้มา 1,230.62 ล้านบาท และนำไปจ่ายดอกเบี้ย 28.30 ล้านบาท จ่ายภาษีเงินได้ 244.12
ล้านบาท และได้รับคืนภาษีเงินได้ 27.87 ล้านบาท รวมแล้วเป็นเงินสดสุทธิจากกิจกรรมดำเนินงาน
986.06 ล้านบาท นอกจากนี้ เป็นเงินสดสุทธิใช้ไปในกิจกรรมลงทุน 1,229.55 ล้านบาท
และใช้ไปในกิจกรรมจัดหาเงินสุทธิ 96.62 ล้านบาท
เมื่อหักผลต่างจากการแปลงค่างบการเงินลดลง 143.39 ล้านบาทแล้ว ปี 2560
มีกระแสเงินสดสุทธิลดลง 483.51 ล้านบาท เมื่อรวมกับเงินสดยกมาต้นปี 4,439.88 ล้านบาท
เป็นเงินสดและรายการเทียบเท่าเงินสดคงเหลือสิ้นปี 2560 เท่ากับ 3,956.38 ล้านบาท

เมื่อพิจารณาถึงแหล่งที่มาของเงินสดจากการดำเนินงานก่อนจ่ายชำระดอกเบี้ย
และภาษีเงินได้นิติบุคคลแล้ว ได้เงินสดจากกิจกรรมดำเนินงาน 1,230.62 ล้านบาท
ในขณะที่ทางบัญชีมีกำไรจากการดำเนินงาน 1,237.05 ล้านบาท
แสดงถึงกำไรจากการดำเนินงานทางบัญชีได้กลับมาในรูปของเงินสด คิดเป็นร้อยละ 99.48
หรือเกือบทั้งหมด แสดงถึงบริษัทฯ
มีสภาพคล่องเกี่ยวกับการใช้จ่ายในกิจกรรมดำเนินงานอย่างเพียงพอ

ในส่วนของที่มาและใช้ไปในกิจกรรมลงทุน ปี 2560 มีการเปลี่ยนแปลงอย่างมีนัยสำคัญ คือ

(1) รับเงินค่าจำหน่ายเงินลงทุนในธุรกิจอสังหาริมทรัพย์ Zhejiang Union Property Co.,
    Ltd. จำนวนเงิน 213.49 ล้านบาท

(2) รับเงินปันผลจากเงินลงทุนที่ไม่ใช่บริษัทย่อย บริษัทร่วมค้า หรือ บริษัทร่วม เป็นจำนวนเงิน
    695.38 ล้านบาท

(3) ได้รับผลตอบแทนในรูปดอกเบี้ย 60.62 ล้านบาท

(4) จ่ายเงินค่าซื้อเงินลงทุนในบริษัทร่วมใหม่ 2 แห่ง คือ บริษัท เคพีเอ็น เฮลท์แคร์ จำกัด
    (มหาชน) และ Zhuji–Union Real Estate Co., Ltd. ตามที่กล่าวไว้แล้วข้างต้นรวม
    417.53 ล้านบาท

(5) บริษัทย่อยซื้ออสังหาริมทรัพย์เพื่อการลงทุน หรือที่ดิน เพื่อพัฒนาต่อไป เป็นจำนวนเงิน 345.9
    ล้านบาท

(6) มีการจ่ายเงินเพื่อลงทุนเพิ่มเกี่ยวกับ อาคาร เครื่องจักร อุปกรณ์
    ส่วนใหญ่เป็นของโรงไฟฟ้าเพื่อขยายกำลังการผลิต ปรับปรุงเทคโนโลยีให้มีประสิทธิภาพดีขึ้น
    และลงทุนเกี่ยวกับอาคาร เครื่องจักร อุปกรณ์ ของกลุ่มธุรกิจพลาสติก ยางและโลหะ
    เพื่อรองรับการผลิตสายการผลิตใหม่ ตลอดทั้งจ่ายปรับปรุง ตกแต่ง ห้องพักของโรงแรมที่หัวหิน
    และอื่นๆ รวมแล้วปี 2560 จ่ายลงทุนในหมวดนี้ 1,449.05 ล้านบาท

  เหล่านี้เป็นสาเหตุให้เกิดการจ่ายเงินสดสุทธิไปในกิจกรรมลงทุน 1,229.55 ล้านบาท

ในส่วนของกิจกรรมจัดหาเงิน รายการที่มีนัยสำคัญ คือ การจ่ายเงินปันผลให้ผู้ถือหุ้น 806.18
ล้านบาท บริษัทย่อยมีรับเงินกู้ระยะยาว 955.44 ล้านบาท และจ่ายชำระเงินกู้ระยะยาวตามสัญญา
232.4 ล้านบาท รายการอื่นๆ มีการเปลี่ยนแปลงอย่างไม่มีนัยสำคัญ
ทำให้มีเงินสดสุทธิใช้ไปในกิจกรรมจัดหาเงิน 96.62 ล้านบาท

ในภาพรวมสรุปแล้ว บริษัทฯ มีสภาพคล่องทางการเงินสูง
มีเงินสดเพียงพอที่จะใช้ในกิจกรรมดำเนินงาน และสามารถชำระหนี้เงินกู้ตามกำหนดเวลาได้

ความเหมาะสมของโครงสร้างเงินทุน

ณ วันที่ 31 ธันวาคม 2560 บริษัทฯ มีโครงสร้างเงินทุนจากส่วนของผู้ถือหุ้นรวม 21,709.95
ล้านบาท และจากหนี้สินรวม 3,830.9 ล้านบาท ซึ่งคิดเป็นอัตราส่วนหนี้สินต่อส่วนของผู้ถือหุ้น
เท่ากับ 0.18 ต่อ 1 เท่า ซึ่งสูงกว่าปีที่แล้ว ที่มีอัตราส่วน 0.16 ต่อ 1 เท่า อย่างไรก็ตาม
สัดส่วนของหนี้สินยังน้อยมากเมื่อเทียบกับแหล่งที่มาของเงินทุนจากส่วนของผู้ถือหุ้น ทั้งนี้
เจ้าหนี้มีความเสี่ยงต่ำในการให้กู้ยืมเงิน

สรุปได้ว่า โครงสร้างเงินทุนส่วนมากมีแหล่งที่มาของเงินทุนจากส่วนของผู้ถือหุ้น
โดยยังสามารถใช้เงินแหล่งเงินทุนจากเงินกู้ในอนาคตได้อีกพอสมควร

ความสามารถในการชำระหนี้ (Debt service coverage ratio) (DSCR)

บริษัทฯ และบริษัทย่อย มีส่วนของหนี้ระยะสั้นที่จะต้องชำระภายในระยะเวลา 1 ปี
ประกอบด้วยเงินเบิกเกินบัญชีและเงินกู้ยืมระยะสั้นจากสถาบันการเงิน จำนวน 450.91 ล้านบาท
ส่วนของเงินกู้ยืมระยะยาวที่ถึงกำหนดชำระภายในหนึ่งปี 154 ล้านบาท
ส่วนของหนี้สินตามสัญญาเช่าการเงินที่ถึงกำหนดชำระภายในหนึ่งปี 53.77 ล้านบาท
เงินรับฝากจากกิจการที่เกี่ยวข้องกัน 11.26 ล้านบาท รายการภาษีเงินได้ค้างจ่าย 54.34
ล้านบาท และหนี้สินหมุนเวียนอื่น 112.64 ล้านบาท รวมแล้วเป็นหนี้จำนวน 836.92 ล้านบาท ปี
2560 บริษัทฯ มีรายการดอกเบี้ยจ่าย 28.30 ล้านบาท มีค่าเสื่อมราคาและค่าตัดจำหน่าย 771.63
ล้านบาท ดังนั้น กำไรจากการดำเนินงานก่อนดอกเบี้ยจ่ายและภาษีเงินได้ คือ 1,237.05 ล้านบาท
บวกค่าเสื่อมราคาและค่าตัดจำหน่าย บวกภาระหนี้สินตามสัญญาเช่าการเงินฯ รวมแล้วคือ
2,062.45 ล้านบาท เทียบกับภาระหนี้ระยะสั้นรวมข้างต้น 836.92 ล้านบาท บวกดอกเบี้ยจ่าย
28.30 ล้านบาท (865.22 ล้านบาท) จะเป็นสัดส่วน 2,062.45 ล้านบาท ต่อ 865.22 ล้านบาท
หรือ ความสามารถในการชำระหนี้ (DSCR) จะเป็น 2.39 เท่า ซึ่งเป็นสัดส่วนที่สูง
บริษัทฯและบริษัทย่อยมีความสามารถในการชำระหนี้ที่จะครบกำหนดภายใน 1 ปี
และดอกเบี้ยจ่ายได้โดยไม่กระทบต่อสภาพคล่องในการดำเนินงาน

นอกจากแหล่งเงินกู้ภายนอกตามตัวเลขเจ้าหนี้เงินกู้ที่ปรากฏตามงบแสดงฐานะการเงินแล้ว บริษัทฯ
ยังมีแหล่งเงินทุนนอกงบดุลอีก
ซึ่งเป็นวงเงินสินเชื่อที่ได้รับจากสถาบันการเงินที่ยังไม่ได้ใช้อีกประมาณ 900 ล้านบาท

ในระหว่างงวด บริษัทฯ ไม่มีการเปลี่ยนแปลงโครงสร้างเงินทุน ไม่มีการเพิ่มทุนหรือลดทุน
บริษัทย่อยมีการใช้แหล่งเงินทุนจากเจ้าหนี้เพิ่มตามรายละเอียดที่ปรากฏในหมายเหตุประกอบงบการเงิน
หัวข้อ 23

องค์ประกอบของส่วนของผู้ถือหุ้น

ตามงบการเงินรวม ณ วันที่ 31 ธันวาคม 2560 ส่วนของผู้ถือหุ้นของบริษัทฯ มีจำนวน 19,878.68
ล้านบาท เพิ่มขึ้น 809.32 ล้านบาทเมื่อเทียบกับสิ้นปี 2559 ซึ่งมีจำนวน 19,069.36 ล้านบาท
สาเหตุของการเปลี่ยนแปลงเกิดจาก

(1) ส่วนที่เกี่ยวกับผลการดำเนินงาน ปี 2560 บริษัทฯ มีกำไรสุทธิเพิ่มขึ้น 1,344.12 ล้านบาท
และในระหว่างปีมีการจ่ายเงินปันผล
ตามมติที่ประชุมสามัญผู้ถือหุ้นให้จัดสรรเงินกำไรเป็นเงินปันผลจ่าย จำนวน 600 ล้านบาท
จึงทำให้ส่วนของผู้ถือหุ้นเพิ่มขึ้น 1,344.12 ล้านบาท และลดลง 600 ล้านบาท ตามลำดับ

(2) ส่วนที่ไม่เกี่ยวกับผลการดำเนินงาน มีการรับรู้กำไร (ขาดทุน) ในส่วนของผู้ถือหุ้นรวมเพิ่มขึ้น
65.20 ล้านบาท ซึ่งประกอบด้วย

(2.1) รายการปรับปรุงตามมาตรฐานการบัญชี เกี่ยวกับ
การปรับมูลค่าเงินลงทุนของหลักทรัพย์เผื่อขายให้เท่ากับราคาตลาด ณ วันสิ้นปี 2560
ซึ่งเกิดรายการกำไรที่ยังไม่เกิดขึ้นจริง แต่แสดงการรับรู้ไว้ในส่วนของผู้ถือหุ้น เพิ่มขึ้น 415.19
ล้านบาท

(2.2) ตามมาตรฐานการบัญชี เงินปันผลของบริษัทใหญ่ที่จ่ายให้ผู้รับซึ่งเป็นบริษัทย่อย
จะไม่นับเป็นการจ่ายเงินปันผลในงบการเงินรวม ดังนั้น
จึงต้องปรับปรุงบวกกลับมาในส่วนของผู้ถือหุ้น จำนวน 20.04 ล้านบาท

(2.3) รายการผลต่างจากการแปลงค่างบการเงินที่เป็นเงินตราต่างประเทศ
ระหว่างอัตราแลกเปลี่ยนที่ใช้กับงบแสดงฐานะการเงิน และงบกำไรขาดทุน
รวมผลต่างจากงวดที่ผ่านมา ณ วันสิ้นปี 2560 เกิดผลต่างรายการนี้ทำให้ส่วนของผู้ถือหุ้นลดลง
292.92 ล้านบาท

(2.4) รายการส่วนแบ่งกำไร (ขาดทุน) เบ็ดเสร็จอื่นจากการร่วมค้าและบริษัทร่วม
ที่แสดงการรับรู้ในส่วนของผู้ถือหุ้น จำนวนลดลง 77.11 ล้านบาท

เมื่อรวมปัจจัยข้างต้น ทำให้ส่วนของผู้ถือหุ้น เพิ่มขึ้นสุทธิ 809.32 ล้านบาท ณ สิ้นปี 2560
ส่วนของผู้ถือหุ้นของบริษัทฯ จึงมีจำนวนเงิน 19,878.68 ล้านบาท
โครงสร้างเงินทุนจากส่วนของผู้ถือหุ้นมีความเพียงพอ

14.4.2 รายจ่ายลงทุน (Capital Expenditure)

ในรอบปี 2560 บริษัทฯ มีรายจ่ายลงทุนที่มีนัยสำคัญ คือ

(1) ธุรกิจพลังงาน โรงงานผลิตกระแสไฟฟ้าพลังความร้อนร่วมที่ประเทศสาธารณรัฐประชาชนจีน
ยังคงมีการลงทุนต่อเนื่องจากปีที่แล้วเกี่ยวกับอาคารโรงงาน เครื่องจักรและอุปกรณ์
ซึ่งเปลี่ยนมาใช้เทคโนโลยีที่ทันสมัย เพื่อทดแทนเครื่องจักรชุดเดิม ทั้งนี้
เพื่อเพิ่มกำลังการผลิตให้มีประสิทธิภาพมากขึ้น รองรับอุปสงค์ที่เพิ่มขึ้นของประชากรในพื้นที่ ปี 2560
มีรายจ่ายลงทุนประมาณ 815 ล้านบาท

(2) ธุรกิจพลาสติก ยาง และโลหะ มีรายจ่ายลงทุนเกี่ยวกับอาคารโรงงาน เครื่องจักร
และอุปกรณ์ รวมประมาณ 448 ล้านบาท เพื่อลงทุนเพิ่มอุปกรณ์แม่พิมพ์
เครื่องจักรอุปกรณ์ของธุรกิจผลิตสินค้าประเภทยาง และอาคารโรงงาน เครื่องจักร อุปกรณ์
เกี่ยวกับการผลิตสินค้ากระติกน้ำสุญญากาศ สำหรับสายการผลิตใหม่เพิ่ม
เพื่อรองรับคำสั่งซื้อจากลูกค้า

(3) ธุรกิจโรงแรม มีรายจ่ายลงทุนในการปรับปรุงตกแต่งห้องพัก เฟอร์นิเจอร์
และอุปกรณ์ที่เกี่ยวข้อง รวมปี 2560 เป็นจำนวนเงินประมาณ 115 ล้านบาท

ที่มาของแหล่งเงินทุน ข้อ (1) มาจากการนำเงินปันผลจ่ายให้ผู้ถือหุ้นมาลงทุนต่อส่วนหนึ่ง
และอีกส่วนหนึ่งได้รับเงินกู้จากธนาคารในประเทศจีน ส่วนข้อ (2)
แหล่งเงินทุนมาจากเงินทุนหมุนเวียนของแต่ละบริษัทย่อย และเงินกู้ยืมจากธนาคารภายในประเทศ
ส่วนข้อ (3) แหล่งเงินทุนมาจากเงินทุนหมุนเวียนของบริษัทย่อย ทั้งนี้
ส่วนที่มาจากแหล่งเงินกู้ของสถาบันการเงิน บริษัทฯ
คาดว่าสามารถปฏิบัติตามข้อตกลงในสัญญากู้ยืมเงินได้ทุกประการ

14.4.3 ความเพียงพอของสภาพคล่อง

ตามข้อมูลที่กล่าวข้างต้น เรื่อง ความสามารถในการชำระหนี้
กำไรจากการดำเนินงานได้รับกลับมาในรูปของเงินสดร้อยละ 99.48 หรือเกือบทั้งหมด บริษัทฯ
มีความสามารถในการชำระหนี้ที่จะครบกำหนดภายใน 1 ปี และดอกเบี้ยจ่ายในอัตรา 2.39 เท่า
แสดงถึง มีสภาพคล่องสูง เรื่องความเหมาะสมของโครงสร้างเงินทุน
ที่มีอัตราส่วนหนี้สินต่อส่วนของผู้ถือหุ้นเท่ากับ 0.18 ต่อ 1 เท่า บริษัทฯ
มีแหล่งที่มาของเงินทุนจากเงินกู้ยังมีสัดส่วนน้อย นอกจากนี้
ยังมีวงเงินกู้ยืมที่ยังไม่ได้ใช้กับสถาบันการเงินเหลืออยู่ประมาณ 900 ล้านบาท
โดยเป็นวงเงินประเภทเงินกู้ยืมเมื่อทวงถาม และประเภทมีกำหนดระยะเวลาไม่เกิน 3 เดือน
ตามอัตราดอกเบี้ยเงินกู้ระยะสั้นในตลาดเงิน ณ ขณะนั้นๆ สรุปได้ว่า สภาพคล่องของบริษัทฯ
มีความเพียงพอ

อัตราส่วนสภาพคล่องทางการเงิน มีดังนี้

-   อัตราส่วนสินทรัพย์หมุนเวียนต่อหนี้สินหมุนเวียน (Current Ratio) เท่ากับ 3.55 : 1
    และอัตราส่วนสภาพคล่องหมุนเร็ว (Quick Ratio) เท่ากับ 3.12 : 1 แสดงถึง
    ความสามารถในการเปลี่ยนสินทรัพย์สภาพคล่องเป็นเงินสด
    เพื่อที่จะสามารถชำระหนี้สินหมุนเวียนทั้งหมดได้ทันที แล้วยังเหลือสภาพคล่องส่วนเกิน แสดงถึง
    บริษัทฯ และบริษัทย่อยมีสภาพคล่องทางการเงินอย่างเพียงพอ

-   เรื่อง ลูกหนี้การค้าและเจ้าหนี้การค้า

บริษัทฯ และบริษัทย่อยมีระยะเวลาการเก็บหนี้เฉลี่ยอยู่ที่ 54 วัน เท่ากับปีที่ผ่านมา
ซึ่งสามารถเก็บเงินจากลูกหนี้การค้าได้ภายในระยะเวลาที่ให้เครดิตเทอมกับลูกค้า
ในส่วนของระยะเวลาการชำระหนี้ให้เจ้าหนี้เฉลี่ยอยู่ที่ 41 วัน ซึ่งมากกว่าปีที่แล้ว (อยู่ที่ 39 วัน)
โดยอยู่ในช่วงระยะเวลาที่ได้รับเครดิตจากเจ้าหนี้
ส่วนเรื่องวงจรเงินสดตั้งแต่จ่ายซื้อวัตถุดิบรวมกับเวลาที่ขายสินค้าจนถึงวันที่ได้รับชำระเงินค่าขายสินค้าจากลูกค้า
คิดเป็นเวลา 21 วัน ซึ่งดีกว่าปีที่แล้ว (อยู่ที่ 25 วันต่อ 1 รอบ) เสมือนหนึ่ง บริษัทฯ
และบริษัทย่อยมีวงจรเงินสดประมาณ 17 รอบ ใน 1 ปี

- อัตราส่วนความสามารถในการชำระดอกเบี้ย อยู่ที่ 43.48 เท่า แสดงถึง บริษัทฯ
และบริษัทย่อยมีกระแสเงินสดหมุนเวียนอย่างเพียงพอในการชำระดอกเบี้ยให้เจ้าหนี้เงินกู้ได้อย่างครบถ้วน

14.4.4 ความสามารถในการจัดหาแหล่งเงินทุนเพิ่มเติม

ในกรณีถ้าบริษัทฯ มีความจำเป็นต้องหาแหล่งเงินทุนจากการกู้ยืมเงินเพิ่มเติม บริษัทฯ
ยังมีความสามารถดำเนินเรื่องได้ เนื่องจากบริษัทฯ
มีแหล่งเงินทุนจากวงเงินกู้ของสถาบันการเงินเพิ่มเติม ซึ่งเป็น
วงเงินกู้ระยะสั้นที่ยังสามารถใช้ได้อีก คงเหลือประมาณ 900 ล้านบาท ในจำนวนนี้ประกอบด้วย
วงเงินกู้ประเภทตั๋วสัญญาใช้เงินระยะเวลาไม่เกิน 3 เดือน และประเภทเมื่อทวงถาม นอกจากนี้
ถ้าหากมีกรณีต้องการประเภทเงินกู้โครงการ บริษัทฯ คาดว่าสามารถติดต่อกับสถาบันการเงิน
เพื่อพิจารณาอนุมัติเงินกู้โครงการนั้นๆ โดยเป็นเงินกู้ยืมระยะปานกลาง หรือระยะยาวในอนาคตได้

14.4.5 ปัจจัยที่อาจมีผลกระทบต่อ Credit Rating

บริษัทฯ มีแหล่งที่มาของเงินทุนจากส่วนของผู้ถือหุ้นประเภทหุ้นสามัญเท่านั้น
ไม่มีการออกตราสารหนี้แต่อย่างใด จึงไม่มีการจัดอันดับความน่าเชื่อถือ (Credit rating)
จากบริษัทจัดอันดับความน่าเชื่อถือ เนื่องจากที่ผ่านมา บริษัทฯ ไม่ต้องใช้ข้อมูลนี้ ดังนั้น
จึงไม่มีปัจจัยที่อาจมีผลกระทบต่อการจัดอันดับความน่าเชื่อถือแต่อย่างใด

14.4.6 ความสามารถในการชำระหนี้และการปฏิบัติตามเงื่อนไขการกู้ยืม (Covenant)

บริษัทย่อย มีการกู้ยืมเงินจากสถาบันการเงิน ประเภท เงินกู้ยืมระยะยาว จำนวน 1,102.44
ล้านบาท ซึ่งมีกำหนดระยะเวลาการชำระคืนทุก 6 เดือน หรือ ทุก 1 ปี ตั้งแต่ปี 2557 ถึงปี 2565
โดยมีส่วนที่ถึงกำหนดชำระภายในหนึ่งปี เป็นจำนวนเงิน 154 ล้านบาท ทั้งนี้ ภายใต้สัญญาเงินกู้
บริษัทย่อยต้องปฏิบัติตามเงื่อนไขทางการเงินบางประการที่ระบุในสัญญา เช่น
การดำรงอัตราส่วนหนี้สินต่อส่วนของผู้ถือหุ้น ข้อจำกัดในการจำหน่าย จ่าย โอน ทรัพย์สิน
ที่มีความสำคัญต่อการดำเนินงานของบริษัทย่อย เป็นต้น อนึ่ง เมื่อบริษัทฯ
พิจารณาถึงการปฏิบัติตามเงื่อนไขการกู้ยืมเงินดังกล่าว เห็นว่า
บริษัทย่อยสามารถปฏิบัติตามเงื่อนไขการกู้ยืมดังกล่าวทุกประการ

ในส่วนของ ความสามารถในการชำระหนี้ ซึ่งได้กล่าวไว้แล้วข้างต้นภายใต้หัวข้อ 14.4.1
ตามรายละเอียดข้างต้น อัตราส่วนความสามารถในการชำระหนี้ที่จะถึงกำหนดภายใน 1 ปี (DSCR)
คือ 2.39 เท่า แสดงถึง มีความสามารถในการชำระหนี้สูง
แต่ถ้าหากพิจารณาถึงเงินกู้ระยะยาวของบริษัทย่อยทั้งสิ้น มีจำนวน 1,102.44 ล้านบาท
และเงินเบิกเกินบัญชีและเงินกู้ยืมระยะสั้นจากสถาบันการเงินรวม 450.91 ล้านบาท
รวมหนี้สินทั้งเงินกู้ระยะยาวและระยะสั้น รวมทั้งสิ้น 1,553.35 ล้านบาท
ถ้าเทียบเงินสดและรายการเทียบเท่าเงินสดรวมมี 3,956.38 ล้านบาท บริษัทฯ
และบริษัทย่อยสามารถมีสภาพคล่องเพียงพอในการชำระหนี้ทั้งหมดได้ ทั้งนี้
ไม่มีปัจจัยที่คาดว่าจะทำให้ไม่สามารถปฏิบัติตามเงื่อนไขการกู้ยืมเงินได้
รวมทั้งไม่มีผลกระทบต่อการจ่ายเงินปันผลแต่อย่างใด

14.5 ภาระผูกพันด้านหนี้สิน (Contractual Obligations) และ
การบริหารจัดการภาระนอกงบดุล (Off – Balance Sheet Arrangements)

ภาระผูกพันด้านหนี้สินของบริษัทฯ และบริษัทย่อย แบ่งเป็น หนี้สินหมุนเวียน
ซึ่งมีภาระที่จะต้องชำระภายใน 1 ปี เช่น เจ้าหนี้การค้า เป็นต้น โดยส่วนนี้มีทรัพย์สินหมุนเวียน
หรือ เงินทุนหมุนเวียนของกิจการนำมาชำระซึ่งเป็นไปตามปกติธุรกิจของการดำเนินงานโดยทั่วไป
อีกส่วนหนึ่งเป็นหนี้สินไม่หมุนเวียน ณ 31 ธันวาคม 2560 มีจำนวนเงินรวมทั้งสิ้น 1,495.2
ล้านบาท ซึ่งหนี้สินแต่ละประเภทมีระยะเวลาที่จะต้องจ่ายชำระเงินแตกต่างกันตามแต่ละลักษณะหน้าที่
เช่น เงินกู้ระยะยาว
มีภาระผูกพันที่จะต้องชำระตามแต่ละช่วงเวลาที่ระบุตามข้อกำหนดในสัญญาเงินกู้
ส่วนรายการหนี้สินตามสัญญาเช่าการเงิน มีภาระผูกพันต้องชำระตามจำนวนงวดที่ระบุไว้ในสัญญา
ในส่วนของรายการสำรองผลประโยชน์ระยะยาวของพนักงาน
มีภาระผูกพันที่จะต้องจ่ายให้พนักงานเมื่อพนักงานลาออก หรือ เกษียณอายุตามระเบียบข้อบังคับ
และตามกฎหมาย เป็นต้น
ในกรณีของภาระผูกพันที่จะต้องจ่ายให้พนักงานกรณีลาออกจากงานก่อนเกษียณอายุ อีกนัยหนึ่งคือ
ภาระผูกพัน-เงินช่วยเหลือลาออก (ซึ่งเป็นคนละส่วนกับภาระผูกพัน-เงินเกษียณ
โดยมีข้อกำหนดต้องปฏิบัติตามกฎหมาย) นั้น บริษัทฯ บริหารจัดการภาระผูกพันส่วนนี้
โดยจ่ายเงินสมทบเข้ากองทุนสำรองเลี้ยงชีพทุกงวดที่มีการจ่ายเงินเดือน ดังนั้น
พนักงานจะได้รับเงินส่วนนี้จากกองทุนสำรองเลี้ยงชีพแทนเมื่อลาออก
อีกส่วนหนึ่งเป็นภาระผูกพัน-เงินเกษียณ บริษัทฯ
ได้บันทึกภาระผูกพันส่วนนี้ไว้ในบัญชีเป็นเงินสำรองด้านหนี้สินไม่หมุนเวียน และบริษัทฯ
จะจ่ายเงินนี้ให้พนักงานตามหลักเกณฑ์ทางกฎหมาย เมื่อพนักงานเกษียณอายุ

ในส่วนของภาระผูกพันหนี้สินที่อาจเกิดขึ้นนอกงบดุล แบ่งเป็นประเภทต่างๆ
ซึ่งอ้างอิงข้อมูลที่เปิดเผยไว้ตามหมายเหตุประกอบงบการเงินดังนี้

+-------------------------+--------------------------------------------+
| ประเภทภาระผูกพัน          | รายละเอียดตามหมายเหตุประกอบงบการเงิน จำนวนเงิน |
|                         |                                            |
|                         | และระยะเวลาการชำระเงิน ปรากฏตามหัวข้อต่าง ๆ    |
+-------------------------+--------------------------------------------+
| ภาระผูกพันด้านหนี้สินระยะยาว  | หัวข้อ 23 เรื่อง เงินกู้ยืมระยะยาว                 |
+-------------------------+--------------------------------------------+
|                         | หัวข้อ 24 เรื่อง                               |
|                         | สำรองผลประโยชน์ระยะยาวของพนักงาน             |
+-------------------------+--------------------------------------------+
| ภาระผูกพันด้านหนี้สินภาษีเงินได้ | หัวข้อ 28 เรื่อง ภาษีเงินได้ (วรรคสุดท้าย)          |
|                         | เรื่องหนี้สินภาษี                                |
|                         |                                            |
|                         | เงินได้รอการตัดบัญชี                            |
+-------------------------+--------------------------------------------+
| ภาระผูกพันด้านรายจ่ายฝ่ายทุน  | หัวข้อ 33.1 เรื่อง ภาระผูกพันเกี่ยวกับรายจ่ายฝ่ายทุน   |
+-------------------------+--------------------------------------------+
| ภาร                     | หัวข้อ 33.2 เรื่อง                             |
| ะผูกพันด้านสัญญาเช่าดำเนินงาน | ภาระผูกพันเกี่ยวกับสัญญาเช่าดำเนินงาน              |
+-------------------------+--------------------------------------------+
| ภาระผูกพันด้านการค้ำประกัน   | หัวข้อ 33.5 เรื่อง การค้ำประกัน                  |
+-------------------------+--------------------------------------------+
| ภาระผูกพันด้านหนี้สินอื่น ๆ     | หัวข้อ 33.3 เรื่อง                             |
|                         | ภาระผูกพันเกี่ยวกับสัญญาบริการระยะยาว             |
+-------------------------+--------------------------------------------+

ทั้งนี้ บริษัทฯ และบริษัทย่อย สามารถบริหารจัดการเรื่องต่าง ๆ ข้างต้นได้
โดยคาดว่าไม่มีผลกระทบต่อการดำเนินธุรกิจ

14.6 ปัจจัยหรือเหตุการณ์ที่จะมีผลต่อฐานะการเงินหรือการดำเนินงานในอนาคต (Forward
Looking)

การดำเนินงานของบริษัทฯ ส่วนใหญ่เป็นการลงทุนในธุรกิจต่างๆ เช่น สิ่งทอ พลาสติก ยาง
และโลหะ คอมพิวเตอร์ พลังงาน โรงแรม และอื่นๆ ในประเทศจีน ดังนั้น
รายได้หลักจะเป็นเงินปันผลรับจากธุรกิจที่ไปลงทุน ซึ่งมีทั้งภายในประเทศและภายนอกประเทศ
โดยนับเป็นกลุ่มบริษัทฯ ที่มีทั้งบริษัทย่อย บริษัทร่วมค้าและบริษัทร่วม
ปัจจัยหรือเหตุการณ์ที่จะมีผลต่อฐานะการเงิน หรือ การดำเนินงานในอนาคตของกลุ่มบริษัทฯ
ที่มีนัยสำคัญ ได้แก่

14.6.1 ความผันผวนของอัตราแลกเปลี่ยน

รายได้จากการขายสินค้าของกลุ่มบริษัทฯ ประกอบด้วยสัดส่วนการขายส่งออกไปยังต่างประเทศ
คิดเป็นกึ่งหนึ่งของรายได้ทั้งหมด ดังนั้น ถ้าอัตราแลกเปลี่ยนมีความผันผวน
โดยในกรณีที่เงินบาทเทียบกับสกุลดอลล่าร์สหรัฐมีทิศทางที่แข็งค่าขึ้น
จะทำให้รายได้จากการขายส่งออกที่ได้รับในรูปสกุลเงินบาทจะมีจำนวนน้อยลงในขณะที่ต้นทุนส่วนใหญ่เป็นวัตถุดิบภายในประเทศ
จะมีผลกระทบทำให้ผลการดำเนินงานลดลง อย่างไรก็ตาม กลุ่มบริษัทฯ
ได้พยายามหามาตรการป้องกันความเสี่ยงเกี่ยวกับเรื่องนี้

14.6.2 การเปลี่ยนแปลงราคาตลาดของวัตถุดิบ

กลุ่มบริษัทฯ ที่ดำเนินธุรกิจการผลิตและจำหน่ายสินค้า
อาจได้รับผลกระทบจากราคาตลาดของวัตถุดิบมีราคาสูงขึ้น ประเภทวัตถุดิบที่เกี่ยวข้อง คือ
ราคาถ่านหิน ราคาฝ้าย ใยสังเคราะห์ หรือ ราคา ยางพารา ในธุรกิจพลังงานโรงไฟฟ้า
ธุรกิจสิ่งทอ และธุรกิจยางยืด ตามลำดับ ทั้งนี้ ในกรณีราคาตลาดของวัตถุดิบมีราคาเพิ่มขึ้น
แต่ผู้ผลิตไม่สามารถขึ้นราคาขายกับลูกค้าได้ หรือ ขึ้นราคาขายได้
ไม่เท่ากับสัดส่วนราคาที่เพิ่มสูงขึ้นของวัตถุดิบ
ซึ่งอาจเนื่องจากสภาวะการแข่งขันที่รุนแรงจากต่างประเทศ หรือ
ลูกค้าเปลี่ยนไปติดต่อกับคู่ค้าในประเทศอื่นที่มีต้นทุนต่ำกว่าเป็นต้น
ซึ่งเป็นปัจจัยที่อาจมีผลกระทบต่อผลการดำเนินงานของธุรกิจดังกล่าว

14.6.3 ความไม่สมบูรณ์ของการฟื้นตัวทางเศรษฐกิจ

แม้ว่าภาวะเศรษฐกิจของประเทศไทย มีการขยายตัวในปี 2560
แต่ยังไม่ครอบคลุมทุกภาคอุตสาหกรรม อุตสาหกรรมที่ผันแปรตามสภาวะเศรษฐกิจ เช่น
อุตสาหกรรมรถยนต์ยังไม่ฟื้นตัวเท่าที่ควร กลุ่มบริษัทฯ
มีธุรกิจในอุตสาหกรรมการผลิตที่เกี่ยวเนื่องกับชิ้นส่วนรถยนต์
ซึ่งยังมีคำสั่งซื้อน้อยเมื่อเทียบกับสภาวะเศรษฐกิจปกติ จึงมีผลทำให้ต้นทุนต่อหน่วยสูงขึ้น
กำไรจากการดำเนินงานลดลง ถ้าสภาวะอุตสาหกรรมนี้ดีขึ้น ความต้องการของผู้บริโภคมีมากขึ้น
จะมีผลทำให้ผลการดำเนินงานพลิกกลับมาดีขึ้นได้

14.7 ข้อมูลเพิ่มเติมเกี่ยวกับการแปลงค่างบการเงิน

งบการเงินรวมของบริษัทฯ มีส่วนประกอบของงบการเงินต่างประเทศที่เป็นบริษัทย่อย
ซึ่งเป็นสกุลเงินตราต่างประเทศ บริษัทฯ
ต้องแปลงค่าเป็นสกุลเงินบาทเพื่อรวมประกอบเป็นงบการเงินรวมของบริษัทฯ ในสกุลเงินบาท
อัตราแลกเปลี่ยนที่ใช้ในการแปลงค่างบการเงิน 3 ปีย้อนหลัง ปรากฎดังนี้

  ---------- ------------------- ---------- ---------- ------------- ---------- ----------
             อัตราแลกเปลี่ยนที่ใช้ใน                                                  

  สกุลเงิน     งบแสดงฐานะการเงิน                          งบกำไรขาดทุน              

             ปี 2560              ปี 2559     ปี 2558     ปี 2560        ปี 2559     ปี 2558

  RMB        5.00090             5.13670    5.53280    4.979713      5.160350   5.608413

  HKD        4.17385             4.61270    4.65105    4.214825      4.543700   4.637588

  TWD        1.09575             1.10950    1.09925    1.095225      1.110113   1.097938
  ---------- ------------------- ---------- ---------- ------------- ---------- ----------

ทั้งนี้ งบการเงินเฉพาะกิจการและงบการเงินรวมของบริษัทฯ ผู้สอบบัญชีได้ตรวจสอบแล้ว
แสดงความเห็นแบบไม่มีเงื่อนไข พร้อมทั้งได้สรุปข้อมูล
เรื่องสำคัญในการตรวจสอบบนหน้ารายงานของผู้สอบบัญชีรับอนุญาตตามมาตรฐานการสอบบัญชีไว้แล้ว